b'\n_START_ARTICLE_\nEkserserhuset p\xc3\xa5 Engen\n_START_SECTION_\nBygningen\n_START_PARAGRAPH_\nEksersershuset var en trebygning med grunnflate p\xc3\xa5 hele 460 m\xc2\xb2. Det var 31 meter langt, 15,7 meter bredt og 11,5 meter h\xc3\xb8yt. Hanebjelkene var 15 meter lange, og st\xc3\xb8tte for halvvalmtaket var fordelt utover veggene. Dermed var det mulig \xc3\xa5 ha et stort \xc3\xa5pent rom midt i bygget, uten st\xc3\xb8ttebjelker. Opprinnelig hadde bygget vinduer p\xc3\xa5 sidene, men disse ble erstattet med takvinduer i 1874, og da det ble revet; b\xc3\xb8lgeblikk. H\xc3\xb8sten 1861 ble det lagt tregulv. Inntil dette hadde det v\xc3\xa6rt hardstampet jordgulv i bygningen.\n_START_SECTION_\nBruken av Eksersershuset\n_START_PARAGRAPH_\nBorgerv\xc3\xa6pningen i Bergen  hadde Eksersersplassen og Eksersershuset som arena fram til de flyttet utend\xc3\xb8rsaktiviteten til \xc3\x85rstad i 1927. En rekke foreninger, blant andre Bergens Arbeiderforening i 1850, kunne avholde sine m\xc3\xb8ter her, og lokalet hadde plass til omtrent tusen mennesker. Fra 1860 til 1863 hadde byens f\xc3\xb8rste turnforening trenings- og oppvisningslokale her, og senere kom andre idrettsforeninger til. I 1873 ble det avholdt et minnem\xc3\xb8te over Leiv Eriksson her, og mens Bj\xc3\xb8rnstjerne Bj\xc3\xb8rnson var hovedtaler, underholdt Ole Bull og Edvard Grieg for f\xc3\xb8rste og siste gang sammen. I 1886 ble H\xc3\xb8stutstillingen holdt i lokalet. Det Dramatiske Selskab kj\xc3\xb8pte Ekserserhuset p\xc3\xa5 tvangsauksjon i 1909, og siden ble det kulisselager for Den Nasjonale Scene i mange \xc3\xa5r.\n_START_SECTION_\nEksersershusets skjebne\n_START_PARAGRAPH_\nEn tomtespekulant kj\xc3\xb8pte opp eiendommene i omr\xc3\xa5det p\xc3\xa5 \xc3\xa5tti og nittitallet, og lot bygningene forfalle. Til tross for de antikvariske myndighetenes skepsis og verningen av selve byggverket, vedtok bystyret i \xc3\xa5r 2000 \xc3\xa5 demontere det. Ekserserhuset ble fjernet \xc3\xa5ret etter mot l\xc3\xb8fter fra huseier om \xc3\xa5 bekoste gjenreising i samme omr\xc3\xa5de. Kvartalet er i dag revet, tomten solgt, og det foreligger planer om nybygg. Materialene fra Eksersershuset ligger fortsatt nedpakket i en rubbhall p\xc3\xa5 Ask\xc3\xb8y, og er i d\xc3\xa5rlig forfatning.  Det finnes mange gode ideer om gjenreising, blant annet ved Nordhordlandsbrua, Tellevik fort, Gamle Bergen og Koengen._NEWLINE_Konflikten rundt rivingen og gjenoppf\xc3\xb8ringen ble en strid som enn\xc3\xa5 ikke er avsluttet.'